Il-proverbji Bi tliet ħwejjeġ titgħaxxaq ruħi u dawn fihom għaxqa quddiem il-Mulej u l-bnedmin: ftehim bejn l-aħwa, ħbiberija bejn il-ġirien, u mara u żewġha li jgħixu f'għaqda bejniethom. Tliet xorta ta' nies tobgħod ruħi, u nagħdab għall-aħħar bil-ħajja tagħhom: fqir mimli bih innifsu, għani giddieb, u xiħ żieni nieqes mid-dehen. Ix-xjuħ Fiż-żgħożija ma ġbartx; kif se ssib fi xjuħitek? Kemm hi ħaġa sabiħa li min xagħru bjadlu jkun jaf jagħmel ġudizzju, u li min hu xiħ ikun jaf jagħti parir. Kemm hi ħaġa sabiħa li min hu xiħ ikollu l-għerf, u li min hu ta' ġieħ ikollu l-fehma u l-parir. L-esperjenza kbira hi l-kuruna tax-xjuħ, u l-biża' tal-Mulej il-ftaħir tagħhom. Qwiel numeriċi B'disa' ħsibijiet nithenna f'qalbi, imma l-għaxar wieħed inxandru b'ilsieni: bniedem jifraħ b'uliedu, min jibqa' ħaj biex jara l-waqgħa tal-għedewwa tiegħu; imbierek min jaqsam daru ma' mara għaqlija; min ma żelaqx b'ilsienu, min ma sarx qaddej ta' wieħed inqas minnu; imbierek min sab l-għaqal, min ikellem lil dawk li jagħtuh widen. Kemm hi ħaġa kbira li wieħed isib l-għerf, imma m'hemmx aqwa minn min jibża' mill-Mulej. Il-biża' tal-Mulej jisboq fuq kollox, u min tgħallmu sewwa ma' xiex se xxebbhu? Il-biża' tal-Mulej hu l-bidu ta' mħabbtu il-fidi hi l-bidu tal-għaqda miegħu. In-nisa Kull ġerħa ġerħa, imma mhux ġerħa fil-qalb! Kull ħażen ħażen, imma mhux il-ħażen ta' mara! Kull deni deni, imma mhux id-deni ta' min jobgħodni. Kull vendetta vendetta, imma mhux il-vendetta tal-għadu. M'hemmx semm agħar minn semm serp, u m'hemmx għadab agħar minn għadab l-għadu. Iktar ngħix ma' ljun jew inkun għal qalbi ma' dragun milli ngħix ma' mara ħażina. Il-ħażen ta' mara jbiddlilha bixritha, u jdallmilha wiċċha daqs ta' ors. Ir-raġel tagħha jiekol mal-ġirien tiegħu, u bla ma jrid jitniehed bl-imrar f'qalbu. Kull ħażen mhu xejn ħdejn il-ħażen ta' mara; jalla tmissha x-xorti tal-midinbin! Telgħa tar-ramel għal riġlejn xiħ; hekk hi mara lsienha twil għal raġel kwiet. Taqax għas-sbuħija ta' mara, u tixxennaqx għal ġidha. Hu għadab, wiċċ sfiq u għajb kbir li mara tmantni lil żewġha. Telqa fir-ruħ, wiċċ imnikket, u qalb muġugħa, dawn iġġiblek mara ħażina. Idejn mitruħa u rkupptejn imriegħda jfissru mara li 'l żewġha ma thennihx. Il-bidu tad-dnub permezz ta' mara , u minħabba fiha lkoll immutu. L-ilma tagħtihx mnejn joħroġ, mara ħażina tħallihiex titkellem. Warrabha minnek jekk ma timxix kif tgħidilha.